SL Uradni list Evropske unije C 107/23

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 107/06

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) ŠT. 510/2006

„MARRONE DI COMBAI“

ŠT. ES: IT-PGI-0005-0565-08.11.2006

ZGO ( X ) ZOP ( )

1. Ime:

„Marrone di Combai“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (kot v Prilogi II):

Skupina1.6: Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1:

Marrone di Combai je ekotip, ki se je razvil v značilnem predalpskem okolju pokrajine Treviso. Morfološke in komercialne značilnosti ob sprostitvi na trg so naslednje:

elipsoidna oblika, ploščata konica. Okolica lise je enakomerno nagrbančena in ima dobro vidne navzven razširjene brazde. Perikarp je svetlo do temnorjave barve, ni pa nikoli mat. Na njem so vidne proge in se mora zlahka ločiti od ovojnice. Ovojnica je svetlo rjave barve in pokriva užitni del kostanja, na katerem so plitve in poredko posejane brazde, ki omogočajo, da se ovojnica zlahka loči od mesa. Seme, praviloma le eno na plod, je v enem kosu in je pokrito s površinskimi brazdami. Meso je mokaste teksture in belkaste barve, ki s kuhanjem postane hrustljavo in okusno.

Ob sprostitvi na trg morajo biti plodovi v odličnem stanju z zdravstvenega vidika in imeti morajo naslednje lastnosti:

Razred „extra“: veliki plodovi: 50–80 plodov na kilogram; največ 4 % plodov (v teži) imajo lahko endokarp poškodovan zaradi insektov; največ 3 % plodov (v teži) s poškodovanim perikarpom.

Razred I: 81–105 plodov na kilogram; največ 6 % plodov (v teži) ima lahko endokarp poškodovan zaradi insektov; največ 5 % plodov (v teži) s poškodovanim perikarpom.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Proizvodne dejavnosti se morajo izvajati na proizvodnem območju iz točke 4, da se zagotovi poreklo in nadzor nad proizvodom.

3.6 Posebna pravila za rezanje, ribanje, pakiranje itd.:

Pakiranje, ki vključuje postopek namakanja (curatura), se lahko izvede tudi zunaj geografskega območja iz člena 4, vendar se kakovost proizvoda zaradi tega ne sme spremeniti. Izvesti se mora v 24 urah od pobiranja.

Proizvod se lahko shranjuje tudi v hladilnici največ 3 dni pri temperaturi 0,5–2 °C in 95–98 % vlažnosti. Po tem obdobju je treba izvesti postopek imenovan „curatura“.

Po tem postopku se plodove 5–7 dni namaka v vodi s sobno temperaturo. Po polovici tega obdobja se voda zamenja. Drugi način je, da se kostanj 45 min namaka v vodi s temperaturo 45–48 °C, nato pa se potopi v mrzlo vodo, da se povsem ohladi. Plodovi se nato posušijo s toplim zrakom iz sušilca ali z ventilatorji, oziroma se razporedijo na lesene rešetke ter se vsak dan obračajo, dokler se povsem ne posušijo.

Proizvod se sprosti na trg v naslednjih embalažah: 1, 2, 3, 5 in 25-kilogramske vreče iz jute. 1, 2, 3, 5 in 25-kilogramske plastične mreže. Košare in leseni zabojčki za najmanj 1 in največ 5 kilogramov proizvoda. Embalaža se mehansko zapre s kovinskimi sponkami, zašije z najlonsko nitjo ali zaveže s svinčeno vrvico. Pečatenje se izvede tako, da se na embalažo pritrdi etiketo z logotipom. Košare in zabojčki se ovijejo s celofanom in zapečatijo s svinčeno vrvico in dobro vidnim logotipom.

3.7 Posebna pravila za označevanje:

Nadzorni organ preveri, ali je proizvod označen z etiketo, na kateri je logotip z napisom „Marrone di Combai“, ki mora biti veliko večji od drugih napisov. Na etiketi ali embalaži so lahko naslednje informacije: ime in znamka proizvajalca ali pakirnice; neto teža pri sprostitvi v prodajo in kategorija; podatki o prehranski vrednosti; leto proizvodnje; informacije o pravilnem shranjevanju in uporabi proizvoda. Logotip sestavlja poenostavljena podoba kostanja, ki ga obdaja poenostavljena podoba ježice z bodicami v svetlo rjavi barvi in se nahaja v kvadratu temno rjave barve (svetlo rjava barva: pant 465U, temno rjava barva: pant 4625U). Dimenzije: logotip je lahko naslednjih dimenzij: 65 x 102 mm; 33 x 51 mm; 17 x 25 mm; 8 x 12 mm.

4. Jedrnata opredelitev geografskega območja:

Geografsko območje proizvodnje kostanja „Marrone di Combai“ vključuje ozemlje naslednjih občin pokrajine Treviso: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene in Vittorio Veneto.

5. Povezava z geografskim območjem:

5.1 Posebnost geografskega območja:

Ozemlje iz člena 4 se v celoti nahaja na predalpskem gričevju.

S strogo geološkega vidika značilno gorsko (predalpsko) ozemlje, na katerem se proizvaja „Marrone di Combai“, sestavljajo apnenčasto-kremenaste skale s kraško morfologijo in gričevje z globokimi grapami in strmimi pobočji, na katerih je razširjena degradacija prsti zaradi trdih in odpornih skal na površju. Takšna orografija je zelo pomembna s podnebnega vidika: predalpska veriga in gričevnate verige ustvarjajo pregrado za vzhodne vetrove in prepuščajo severne vetrove, zato je temperatura nižja kot v nižini. Zaradi obilnega deževja, ki je porazdeljeno glede na ekvinokcijski dežni režim, in popolne odsotnosti megle, ki se pojavlja v vseh drugih predelih padsko-beneške nižine, je to območje izjemno primerno za proizvajanje ZGO „Marrone di Combai“.

5.2 Posebnost proizvoda:

Organoleptično testiranje (panel test) je pokazalo povezavo med značilnostjo mesa, predvsem njegovo testeno strukturo, in splošno všečnostjo ploda. Poleg faktorjev, ki pogojujejo zaznavanje teksture, ima kostanj poseben aromatičen profil, ki je cenjen zaradi močne cvetlične in rastlinske arome okusa ter arome po začimbah, ki jo ima kostanj pri sprostitvi na trg. Količinske vrednosti, izražene z deskriptorji, določenimi izrecno za organoleptično analizo, kažejo, da je proizvod visoko aromatičen z dolgo trajajočo aromo in sladek, poleg tega pa ima zelo nizke vrednosti negativnih lastnosti, kot je grenkost. Posebna aroma kostanja „Marrone di Combai“ je povezana z značilnostmi tal na območju pridelovanja in izraža tesno povezanost med rastlino, tlemi in območjem pridelovanja.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Prošnja za registracijo ZGO „Marrone di Combai“ poleg posebnih značilnosti proizvoda temelji predvsem na njegovem ugledu.

Prisotnost kostanja na območju pridelovanja „Marrone di Combai“ in njegove posebne kvalitativne značilnosti potrjujejo številni zgodovinski dokumenti, ki izhajajo vse iz 12. stoletja. Ti dokazujejo, da sta za razvoj značilnosti tega proizvoda pomembna tako okoljski kot tudi človeški faktor, saj je imel kostanj vedno ključno vlogo za preživetje prebivalcev tega gričevja. Eden od zgodovinskih dokumentov z dne 18. septembra 1665 kaže na socialni vidik in sodelovanje pri pobiranju kostanja: vsi prebivalci, tudi žene in otroci, so sodelovali pri pobiranju kostanja, ki je bilo urejeno na podlagi dodelitve kvot glede na velikost gospodinjstev.

V zadnjem obdobju se je sloves „Marrone di Combai“ razširil iz pokrajine Veneto do potrošnikov po vsej Italiji tudi zaradi ljudskih praznovanj in prireditev, med katerimi je „Festa dei Marroni di Combai“, ki je že od leta 1945 pomembna prireditev na lokalni in državni ravni.

Značilnosti tega proizvoda so tesno povezane z geografskim območjem proizvodnje.

Geološke značilnosti območja proizvodnje ter predvsem prisotnost apnenčasto-kremenastih skal kraške morfologije in strma pobočja gričevnatega območja preprečujejo nastanek stoječih voda ter omogočajo optimalno odvajanje vode z območja pridelovanja, zaradi česar ima kostanj ravno prav testeno in sladko meso z močno in dolgo trajajočo aromo, ki ni grenka.

Poleg tega na zdravje kostanja in na razvoj dreves pozitivno vplivajo gričevnata pregrada, ki zaustavlja vzhodne vetrove, in severni vetrovi, zaradi katerih je temperatura nižja kot v nižini in ki preprečujejo nastanek megle, kar omogoča pridobivanje zdravega in kakovostnega proizvoda.

Sklic na objavo specifikacije:

Ta uprava je sprožila nacionalni postopek ugovora z objavo vloge za priznanje „Marrone di Combai“ v Uradnem listu Italijanske republike št. 273 z dne 23. novembra 2005.

Celotno besedilo proizvodne specifikacije je na voljo na:

— naslednji povezavi www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg ali

— neposredno na domači strani ministrstva (www.politicheagricole.it) izberite „Prodotti di Qualità“ (na levi strani) in nato „Disciplinari di Produzione all’esame dell’UE (Reg CE 510/2006)“.

(1) UL L 93, 31.3.2006, str. 12.